text: Nyt borgermøde om støjende kampfly
  04 juni 2018 kl. 20.11
  Forsvarsministeriet vil fortælle sidste nyt om de kommende F35 kampfly.
  Naboerne til Flyvestation Skrydstrup, og andre interesserede borgere, får nu mulighed for at få nye informationer om de F35 kampfly, der er på vej.
  Forsvarsministeriet vil på et møde den 7. juni give en status på de seneste støjberegninger og påvirkninger af miljøet.
  Samtidig vil Haderslev Kommune fortælle mere om det internationale F35 træningscenter, som måske også er på vej til området. Det er det amerikanske selskab Cubic Global Defense, der har udset sig Skrydstrup som en god placering til formålet.
  Det nye F35 kampfly larmer betydeligt mere end de nuværende F16 kampfly. Derfor er mange naboer til flyvestation bekymret.
  De frygter, at deres ejendomme falder i værdi. Samtidig kan det blive nødvendigt at ekspropriere nogle af de nærmeste naboer, har Forsvarsministeriet tidligere oplyst.
  Danmark har indkøbt ialt 27 F35 fly, der skal leveres løbende fra 2021.
  Mødet holdes den 7. juni 2018, kl. 19.00, i Vojenshallerne, Stadionparken 7, 6500 Vojens.
  
  